題履道兄古松圖
作者：釋文珦
朝代：宋

paragraphs: 屏間何人畫四松，高標半在烟雲中。
人來盡作真松看，槎枒古怪勢不同。
一株連蜷如老龍，曾見於康廬窈窱之深峰。
兩株橫斜蒼黛色，曾見於鴈蕩高寒之絕壁。
最西一株更奇特，老來昏耄記不得。
想得當初落筆時，名山洞府徧尋思。
細將覽勝探幽興，暗寫凌霜傲雪姿。
古來畫者雖無數，少有人能得真趣。
畢宏韋偃骨已寒，今日此圖堪獨步。
主人勸我爲作歌，才薄無奈此圖何。
疾書一百六十字，勿笑迫促無委佗。